b"\n_START_ARTICLE_\nEnglish & Hanssen\n_START_PARAGRAPH_\nEnglish & Hanssen var et dansk ingeni\xc3\xb8rfirma i K\xc3\xb8benhavn.\n_START_SECTION_\nHistorie\n_START_PARAGRAPH_\nThomas Alfred English (1819-1889) og Carl Julius Hanssen (1821-1916) grundlagde i 1849 ingeni\xc3\xb8rfirmaet English & Hanssen i K\xc3\xb8benhavn, der i 1852 i Odense byggede det f\xc3\xb8rste kommunale vand- og gasv\xc3\xa6rk her i landet og senere vandv\xc3\xa6rker og gasv\xc3\xa6rker i en r\xc3\xa6kke danske og svenske byer. De fleste af disse blev overdraget til Det Danske Gaskompagni. Foruden til forskellige fabrikker, udt\xc3\xb8rringer og lignende anl\xc3\xa6g lagde firmaet planen til det i Birmingham i 1880'erne udf\xc3\xb8rte store anl\xc3\xa6g til fordeling af kraft fra en centralstation ved hj\xc3\xa6lp af komprimeret luft, hvilket tiltrak sig megen og fortjent opm\xc3\xa6rksomhed. Virksomheden blev videref\xc3\xb8rt af English' s\xc3\xb8n Thomas Regnar English (1853-?), men m\xc3\xa5 v\xc3\xa6re oph\xc3\xb8rt i begyndelsen af 1900-tallet._NEWLINE_1854 udgav selskabet Forslag til et Cloak-Anl\xc3\xa6g for Kj\xc3\xb8benhavn, i 1860 Forslag til et Jernbanesystem for Danmark og Slesvig, i 1863 Vandforsyning til Huusbrug og Industrien populair fremstillet (Gyldendal), i 1867 Forslag til et Jernbanesystem for Sydsj\xc3\xa6lland og \xc3\x98erne og samme \xc3\xa5r Yderligere Indl\xc3\xa6g i den Sydsj\xc3\xa6llandske Jernbanesag og Om Anl\xc3\xa6g af smalsporede Jernbaner i Danmark."